XVIII Curs d’Actualització en Psicogeriatria
2025-03-07 08:00 - 17:00 (Europe/Madrid) | Online, Espanya
La Fundació Hospitalàries Martorell organitza, juntament amb la Universitat Autònoma de Barcelona, el XVIII Curs Online d’Actualització en Psicogeriatria, que tindrà lloc el 7 de març.

En aquesta ocasió, se centrarà en un dels desafiaments clínics més rellevants: la complexa frontera entre la depressió i la demència. Al llarg del curs, s’analitzarà la depressió com a factor de risc per al desenvolupament de la demència, la influència de les adversitats infantils en la salut mental a la vellesa i les últimes experiències en tractaments farmacològics i teràpies de neuromodulació per a pacients amb deteriorament cognitiu i símptomes depressius greus.

Aquest esdeveniment comptarà amb la participació de prestigiosos experts internacionals d’Espanya, Portugal, Colòmbia, Suècia i els Estats Units, oferint una visió global i actualitzada sobre aquesta temàtica crucial en psicogeriatria.
Programa de la jornada aquí.

Jornada de portes obertes per a futurs residents PIR, MIR i IIR
2025-03-12 10:00 - 12:30 | Fundació Hospitalàries Martorell, Av. Comte de Llobregat, 117, Martorell, Espanya
PROGRAMA
10:00 h. Benvinguda. Vestíbul de Recepció.
10:30 h. Visita a les instal·lacions de l’hospital.
11:00 h. La residència a la Fundació Hospitalàries Martorell. Sala de formació 1, Espai Docent.
12:00 h. Col·loqui. Amb els tutors PIR, MIR i IIR, cap d’estudis i residents.

Per inscriure’t a la jornada de portes obertes pots enviar un correu electrònic a comisiondocencia.martorell@fundacionhospitalarias.org
Més informació sobre la nostra formació d’espacilistes, aquí.

II Jornada de Salut Mental infantojuvenil "Perdudes en l’Espectre: pensar la diversitat"
2025-05-09 08:30 - 14:00 | Centre Cultural de Martorell, Plaça de les Cultures, Martorell, 08670, Espanya
En els darrers quaranta anys, la prevalença del TEA ha augmentat significativament, impulsant un debat sobre els seus límits diagnòstics i la seva relació amb la normalitat. L’agrupació dels trastorns en un únic espectre, segons el DSM V, ha permès captar-ne la diversitat, però també ha generat diagnòstics amb poca afectació funcional i la dilució d’altres perfils clínics.
En l’àmbit social, la manca de suport institucional per a casos lleus i l’impacte dels protocols diagnòstics han complicat la situació. Amb aquesta Jornada organitzada des de l’àrea infantojuvenil de la Fundació Hospitalàries volem reflexionar i debatre a propòsit de la qüestió de l’espectre autista en l’actualitat, amb la idea d’afegir cromatisme a la diversitat.
INSCRIPCIONS
PROGRAMA

I Jornada d’Infermeria i fisioteràpia en Atenció Intermèdia
2025-05-09 08:30 - 14:00 | Fundació Hospitalàries Martorell, Av. Comte de Llobregat, 117, Martorell, Espanya
L’atenció intermèdia constitueix un element clau del sistema sanitari i un model centrat en la persona, la seva recuperació, autonomia i reintegració social. Aquest enfocament innovador integra una àmplia varietat de serveis que es troben entre l’atenció hospitalària aguda i l’atenció primària.
La I Jornada d’Infermeria i Fisioteràpia vol ser un punt de trobada per a tots els professionals sanitaris (medicina, infermeria, fisioteràpia, teràpia ocupacional, logopèdia, etc.), afavorint l’intercanvi de coneixements, la innovació i l’experiència.
Durant la jornada, es presentaran alguns dels últims avenços tecnològics en la cura i rehabilitació del pacient, com ara la neurorehabilitació de l’ictus, la neuromodulació transcranial i les competències digitals. També s’abordaran diferents estratègies en rehabilitació, incloent-hi l’estimulació multisensorial i el tractament de la disfàgia, així com novetats en les cures infermeres, com el projecte Libera Care, les cures pal·liatives i l’hospitalització de subaguts.
Esperem que aquesta jornada sigui del teu interès i que la nostra il·lusió s’hi vegi reflectida.
Aviat obrirem inscripcions

V Jornades Catalanes d’Hospitals de Dia d’Adults de Salut Mental "Laberints de l'ànima: Un viatge pel trastorn de la personalitat"
2025-05-22 08:30 - 17:00 | Fundació Hospitalàries Barcelona, Pg. de la Vall d'Hebron, 107-117, Barcelona, Espanya
El pròxim dijous 22 de maig de 2025, l’auditori de la Fundació Hospitalàries Barcelona acollirà les V Jornades Catalanes d’Hospitals de Dia d’Adults en Salut Mental. En aquesta edició, les jornades se centraran en els trastorns de personalitat, amb especial èmfasi en el Trastorn Límit de la Personalitat.
Aquesta trobada representa una excel·lent oportunitat per a totes les persones interessades a aprofundir en el coneixement i abordatge d’aquests trastorns, promovent la reflexió i l’intercanvi d’experiències.
INSCRIPCIONS
PROGRAMA

I Jornada de Treball Social Sanitari de Fundació Hospitalàries a Catalunya
2025-10-17 09:00 - 14:00 | Fundació Hospitalàries Barcelona, Pg. de la Vall d'Hebron, 107-117, Barcelona, Espanya
La I Jornada de Treball Social Sanitari de Fundació Hospitalàries a Catalunya tindrà lloc el 17 d’octubre de 2025 a la sala d’actes de Fundació Hospitalàries Barcelona. Amb el lema “Reptes del treball social sanitari: una mirada des de l’atenció centrada en els drets de la persona”, la trobada serà un espai per a la reflexió, d’intercanvi d’experiències i actualització en temes clau, com els nous paradigmes en l’atenció social en salut mental i el procés d’acompanyament des del treball social sanitari. Podeu accedir al programa i fer la inscripció aquí.

I Jornada Nacional de Cures Pal.liatives de la Fundació Hospitalàries
2025-10-27 08:00 - 17:30 | Salón de Actos Fundación GMP, Edificio Castellana 81. Madrid, Espanya
Fundación Hospitalarias organitza aquesta jornada per compartir, reflexionar i debatre sobre el model actual de cures pal·liatives i la seva evolució en un futur. S’abordaran models innovadors d’atenció, l’ús de noves tecnologies i el reforç del treball en xarxa, sempre posant en valor la importància dels gestos, les mirades, les paraules i els silencis en l’acompanyament al final de la vida.
Programa Jornada de Cuidados Paliativos-final (1)

IV Jornades Interdisciplinàries de Salut Mental a la Catalunya Central
2025-11-14 09:00 - 14:00
Cada dos anys, la Regió Sanitària Catalunya Central convoca un espai de trobada per reflexionar i compartir coneixement sobre la prevenció del suïcidi. Professionals de l’àmbit sanitari, educatiu, social i de seguretat es reuneixen per abordar aquesta realitat des d’una mirada comunitària i transversal. En aquesta quarta edició, sota el lema “El suïcidi, una responsabilitat compartida”, les jornades posen el focus en diferents moments vitals —la joventut, la vellesa i el paper de les dones— i en com els diversos professionals podem detectar, comprendre i acompanyar millor el malestar emocional i les conductes de risc.
Les sessions tindran lloc a:
· Manresa, 7 de novembre (Hospital Sant Joan de Déu)
· Berga, 14 de novembre (Pavelló Suècia)
· Vic, 21 de novembre (Hospital Universitari de Vic)
Una oportunitat per actualitzar coneixements, compartir experiències i reforçar el compromís col·lectiu davant d’una problemàtica que ens interpel·la a tots.
📅 De 9.00 h a 14.00 h
👥 Jornades adreçades a professionals que treballen directament amb situacions de risc de suïcidi.
👉 Inscripcions al següent enllaç: https://catsalut.gencat.cat/ca/coneix-catsalut/catsalut-territori/catalunya-central/publicacions/suicidi-responsabilitat-compartida/

8M: HOSPITALÀRIES PER LA IGUALTAT
2026-03-03 - 2026-03-24
Amb motiu del Dia Internacional de les Dones, la Fundació Hospitalàries Martorell impulsa un programa d’activitats orientat a promoure la reflexió, la participació i la transparència en matèria d’igualtat dins l’organització. Totes aquestes propostes tenen per objectiu reforçar el compromís institucional amb l’equitat de gènere i fomentar la implicació activa tant del personal col·laborador com de les persones usuàries.
Exposició “Contrapunt: homenatge a Yayoi Kusama” | Del 3 al 24 de març | Cafeteria de l’Hospital
Punts, carabasses, flors… Sabies que Yayoi Kusama és una artista de 96 anys que viu en un centre de salut mental des dels anys 70 al Japó? Vine a conèixer-ho tot sobre la seva obra i a celebrar el poder curatiu de l’art. Aquesta exposició, impulsada per la Fundació Hospitalàries Sant Boi, ret homenatge a la icònica artista per la seva lluita per humanitzar la salut mental i el seu ús de l’art com a teràpia, a més de visibilitzar el treball femení en l’art contemporani i reivindicar la creativitat com a eina de transformació, inclusió i esperança.
Mur col·lectiu de reflexió | Del 4 al 10 de març
Del 4 al 10 de març, a la cafeteria de l’Hospital i als diferents dispositius comunitaris, opina, comenta o reflexiona sobre el Dia Mundial de la Dona, que enguany porta per lema: Sense bretxa, sense fronteres.
Llaços liles
Un any més, a través del projecte de suport del voluntariat entre les unitats de TCA i Atenció Intermèdia, s’han elaborat llaços de color lila que es distribuiran entre el personal col·laborador de l’hospital de Martorell.
Actes al territori
Amb motiu del 8M, diversos centres comunitaris participaran, conjuntament amb altres entitats del territori, en actes culturals, lectura de manifestos o activitats lúdiques i esportives.
Feminització de la plantilla: transparència i dades
La Comissió d’Igualtat de la Fundació Hospitalàries Martorell farà públic, al llarg d’aquesta setmana, les dades actualitzades sobre la composició de la plantilla, amb l’evolució dels últims cinc anys, la distribució per sexe segons categoria professional, i l’edat mitjana i antiguitat a la Fundació. L’objectiu és fomentarla transparència i avançar en matèria d’igualtat amb informació objectiva sobre la realitat organitzativa.

Jornada de portes obertes per a futurs residents PIR, MIR i IIR
2026-03-11 10:00 - 12:30 | Fundació Hospitalàries Martorell, Av. Comte de Llobregat, 117, Martorell, Espanya
PROGRAMA
10:00 h. Benvinguda. Vestíbul de Recepció.
10:30 h. Visita a les instal·lacions de l’hospital.
11:00 h. La residència a la Fundació Hospitalàries Martorell. Sala de formació 2, Espai Docent. Edifici 9.
12:00 h. Col·loqui. Amb els tutors PIR, MIR i IIR, cap d’estudis i residents.

Per inscriure’t a la jornada de portes obertes pots enviar un correu electrònic a comisiondocencia.martorell@fundacionhospitalarias.org
Més informació sobre la nostra formació especialitzada, aquí.

Formació on line: Trastorns del son en la gent gran
2026-03-20 09:00 - 14:00 | Fundació Hospitalàries Barcelona, Pg. de la Vall d'Hebron, 107-117, Barcelona, Espanya
El dia 20 de març tindrà lloc el XIX Curs on line d’Actualització en Psicogeriatria, en el marc de la 24a edició del Màster de Psicogeriatria, una cita ja consolidada en la formació especialitzada en salut mental de les persones grans. El curs estarà dedicat als trastorns del son en l’ancià i es desenvoluparà íntegrament en format virtual.

La inscripció és gratuïta i les persones inscrites rebran un enllaç per seguir el curs en directe. El contingut quedarà enregistrat i accessible posteriorment des del mateix enllaç.

Consulteu el programa sencer, aquí.

VI Jornades Catalanes d’Hospitals de Dia d’Adults de Salut Mental
2026-04-16 08:30 - 14:00 | Fundació Hospitalàries Barcelona, Pg. de la Vall d'Hebron, 107-117, Barcelona, Espanya
El pròxim dijous 16 d’abril, l’auditori de la Fundació Hospitalàries Barcelona acollirà les VI Jornades Catalanes d’Hospitals de Dia d’Adults en Salut Mental. En aquesta edició, les jornades tenen per objectiu reflexionar i compartir coneixement entorn de l’abordatge del Trastorn de la Conducta Alimentària (TCA) i el Trastorn de l’Espectre Autista (TEA); dos perfils diagnòstics que, amb freqüència, generen dificultats més grans en el context de l’hospital de dia general.
Aquestes dificultats no només es relacionen amb la intensitat de la simptomatologia, sinó també amb aspectes com l’adherència al tractament, la regulació emocional, la convivència terapèutica en grup i la coordinació amb altres dispositius de la xarxa assistencial.
